PSH ลุยเปิดทาวน์โฮมใหม่ 2 โครงการ 2.37 พันลบ. ในมิ.ย.นี้
PSH ลุยเปิดทาวน์โฮมใหม่ 2 โครงการ ภายใต้แบรนด์ "พฤกษาวิลล์" มูลค่ารวม 2.37 พันลบ. ในมิ.ย.นี้ รองรับตลาดรวมทาวน์เฮ้าส์เติบโต
31 พ.ค. 2560

นายปิยะ ประยงค์ ประธานเจ้าหน้าที่บริหาร กลุ่มธุรกิจพฤกษา เรียลเอสเตท บริษัท พฤกษา เรียลเอสเตท จำกัด (มหาชน) ในกลุ่มบริษัท พฤกษา โฮลดิ้ง จำกัด (มหาชน) หรือ PSH เปิดเผยว่า ในเดือน มิ.ย.บริษัทมีแผนเปิดทาวน์โฮม 2 โครงการ บน 2 ทำเลศักยภาพ ภายใต้แบรนด์ “พฤกษาวิลล์” มูลค่าโครงการ 2,372 ล้านบาท ซึ่งเป็นไปตามแผนการเปิดโครงการทาวน์เฮาส์ทั้งสิ้น 39 โครงการ มูลค่ารวม 21,800 ล้านบาทภายในปีนี้ เพื่อรองรับตลาดรวมทาวน์เฮ้าส์ที่ยังเติบโต
ทั้งนี้ ในช่วงไตรมาส 1/60 ภาพรวมตลาดทาวน์เฮาส์ในเขตกรุงเทพฯและปริมณฑลเติบโต 16% เมื่อเทียบกับช่วงเดียวกันของปีที่ผ่านมา โดยคาดว่าทั้งปีจะเติบโต 10% ในขณะที่พฤกษา เรียลเอสเตท มีส่วนแบ่งการตลาดทาวน์เฮาส์ในเขตกรุงเทพฯและปริมณฑลราว 20.6%
สำหรับโครงการทาวน์โฮมที่จะเปิดใหม่ในเดือน มิ.ย. ได้แก่ โครงการพฤกษาวิลล์  เลียบคลองทวีวัฒนา เปิดจองวันที่ 17-18 มิ.ย. ซึ่งเป็นทาวน์โฮม 2 ชั้น หน้ากว้าง 5.7 เมตร พื้นที่ใช้สอยตั้งแต่ 120-140 ตารางเมตร (ตร.ม.) มีราคาเริ่มต้น 2.49 ล้านบาท และโครงการพฤกษาวิลล์ เพชรเกษม  เปิดจองวันที่ 24-25 มิ.ย. ซึ่งเป็นทาวน์โฮม 2 ชั้น หน้ากว้าง 5.7 เมตร พื้นที่ใช้สอยตั้งแต่ 86-98 ตร.ม. มีราคาเริ่มต้น 1.69 ล้านบาท